b'\n_START_ARTICLE_\nVesna Godina\n_START_SECTION_\n\xc5\xbdivljenjepis\n_START_PARAGRAPH_\nVesna Vuk Godina se je rodila leta 1957 v Mariboru, kjer je odra\xc5\xa1\xc4\x8dala v trdni dru\xc5\xbeini. Njena mama je bila bolni\xc4\x8darka in o\xc4\x8de direktor. Z o\xc4\x8detovo avtoriteto je imela nekaj te\xc5\xbeav in je celo zbe\xc5\xbeala od doma. V najstni\xc5\xa1kih letih jo je najbolj preizku\xc5\xa1alo zdravje in steznik, ki ga je nosila \xc5\xa1e v gimnaziji. V \xc5\xa1oli je bila zelo uspe\xc5\xa1na in je dosegala visoke ocene. Kljub temu da star\xc5\xa1ema ni bila precej v\xc5\xa1e\xc4\x8d njena izbira \xc5\xa1tudija, je do\xc5\xa1tudirala samoupravljanje in kasneje doktorirala iz antropologije. _NEWLINE_V zadnjih letih pou\xc4\x8devanja na ljubljanski in mariborski fakulteti so nastopile te\xc5\xbeave pri uveljavljanju njenih u\xc4\x8diteljskih kriterijev, ker so se ji uprli njeni \xc5\xa1tudenti. _NEWLINE_Ima h\xc4\x8di Ma\xc5\xa1o, ki se je rodila s cerebralno paralizo. Kroni\xc4\x8dno stanje, s katerim se mati in h\xc4\x8di spopadata \xc5\xbee 29 let, je korenito spremenilo njen pogled na svet. Kot pravi sama, je njeno materinstvo njena najve\xc4\x8dja \xc5\xbeivljenjska \xc5\xa1ola, o \xc4\x8demer je pripravljena tudi odkrito govoriti. _NEWLINE_Vesna V. Godina je do\xc5\xbeivela in pre\xc5\xbeivela tudi raka. Svoje sre\xc4\x8danje z boleznijo in na\xc4\x8dine, kako se je spopadla z njo, na sre\xc4\x8danjih deli z ljudmi.\n_START_SECTION_\nDela\xc2\xa0\n_START_PARAGRAPH_\nNapisala je ve\xc4\x8d kot 550 objav v doma\xc4\x8dih in tujih znanstvenih publikacijah. V Sloveniji velja zaradi svoje strokovnosti in pronicljivosti za eno najbolj branih slovenskih dru\xc5\xbeenih kriti\xc4\x8dark, Delove priloge Ona, sobotne priloge Ve\xc4\x8dera, revije Viva in drugih medijev. _NEWLINE_Napisala je knjige:\xc2\xa0Socializacijska teorija Talcotta Parsonsa (1991), Antropolo\xc5\xa1ke teorije.\xc2\xa0Izbrana poglavja iz zgodovine antropolo\xc5\xa1kih teorij\xc2\xa0(1998),\xc2\xa0Havaji na papirju\xc2\xa0(2005) in Zablode postsocializma (2015).\xc2\xa0 _NEWLINE_Njena zadnja knjiga je Zablode postsocializma. Gre za obse\xc5\xbeno delo, ki ga je bila, na zahtevo zalo\xc5\xbenikov, avtorica prisiljena precej skraj\xc5\xa1ati. Knjiga obsega analizo razlogov, zakaj je Slovenija za\xc5\xa1la v krizo. _NEWLINE_Krizo v Sloveniji razlaga kot posledico nepodoma\xc4\x8denega uvoza kapitalizma v zgodovinski dru\xc5\xbebeni profil Slovencev, kar naj bi nujno proizvedlo ekonomsko, socialno in politi\xc4\x8dno krizo. V knjigi avtorica pi\xc5\xa1e tudi kritiko klasi\xc4\x8dnih, ve\xc4\x8dinoma ekonomskih receptov za re\xc5\xa1itev ter za\xc4\x8drta antropolo\xc5\xa1ki okvir slovenske postsocialisti\xc4\x8dne kriminalke z vrsto prodornih primerjav z drugimi evropskimi dr\xc5\xbeavami.'